U[n]szen fruntliken groedt mydt irbedunghe alles vormoegen stedes thovoren. Ersamen vorsychtigen leven hern borgermester und raedt tho Reval, imbysunderen gunstigen leven frunde und guden nabere. So doen wy naschrevene, als Knudt Possze, hovetman upp Wyborch, Clawes Hynrickszon und Abraham Krystersoen, rycks raedere, und Magnus Lartson, jwen vorsichticheyden fruntliken thorkennen, dat wy hebben uthgesant dussen breffwysern, unsen getruwen Hynrick Bartscherer myt etliken guderen und ware umme tho vorbuten und tho vorhanteren umme andere waren, als hoppen und solt, des unss hyr van noeden yss, tho jwer stadt Revall. Is unss ock anmelde gedaen van etliken, de Russen sich uppreyschen tho orloghe und weten nycht, offt idt unss gelt offt nycht. Is hyrumme unsser alle fruntlike bede, vorscreven dussen breffwisere Hinrick etc. wyllen thosteden und gunnen he sodan ware mach vorbuten van der krone van Sweden und unser vorscreuen wegen aldar vor jwer stadt Revall in der haven mydt weme he des dar bekommen mach. Dem … he des tho … wedder reyde werde, dat anders suss sere lancksam tho schulde gaen, wanthe … do swacheit wen wy de wyande von der doeren hebben. Dat vorschulde wy vorscreven mydt flite alle tyt in geliken vor unss geboren mach tegen jwe ersamen vorsichticheiden, de wy dem allmechtigen Gode tho synem denste in langen wohlfart sundt bovelen. Datum ex Wyburg anno etc. 97, proxima dominica post Petri et Pauli apostolorum. Knuth Possze, Clawes Hynrickszon, Abraham Crysterszon, Magnus Lartsoen etc. Adress: Den erszamen wolwysen und vorsychtygen hern borgermester und raedt tho Revall, eren gunstigen guden frunden und leven nabern fruntliken geschreven.